English: So, we're obviously very grateful to have had the consequential off the UK Government. We've already given out £110 million to local authorities, and we were well ahead of the consequential arriving, but, yes, we're working very hard, as I said in response to earlier questions - . We're working very hard with local authorities to understand the actuals on the ground. This isn't about a formula or trying to work out a one-size-fits-all. This is about trying to work out with each authority what their actual issues are and to try and cover them off. As you rightly said, Mark, we're doing a piece of work with the WLGA and local authorities at the moment to understand what their lost income looks like. That's lost fees and charges income and so on. That's income other than council tax and non-domestic rates. We're doing a different piece of work to understand what the effect of lost council tax, the increased claiming of council tax relief and the loss of NDR looks like for them, so there are other bits of work going on for that. I have a meeting of the finance sub-group of the partnership council tomorrow in which we will have a look at the first situation of that and run through what we're doing, and we're very keen to work with them. I would like to make it clear, though, that depending on how long this goes on for, so if the lockdown continues another two months - it's hypothetical, I hasten to say; I'm not saying that will happen, but if it happened - then, clearly, at the other end of the year, we would have a problem. So, I don't have infinite resources, the UK Government would also have that problem, and we will have to work very closely with them to see what would happen the other end. So, what we've done is frontloaded it, told people to do the right thing, 'Don't worry about it right now. We'll cover you off and then we'll work together as we understand what this looks like to understand what the longer term impact will be.' And you're quite right, local authorities will have different positions and we're very much reacting to it in that way. So, it's not a one-size-fits-all; we're not using the formula approach. We're working with each individual authority.
Welsh: Felly, rydym ni'n amlwg yn ddiolchgar iawn am gael y swm canlyniadol gan Lywodraeth y DU. Rydym ni eisoes wedi rhoi £110 miliwn i awdurdodau lleol, ac roeddem ni ymhell ar y blaen cyn cyrraedd y swm canlyniadol, ond, ydym, rydym ni'n gweithio'n ddiwyd iawn, fel y dywedais i mewn ymateb i gwestiynau cynharach - . Rydym ni'n gweithio'n ddiwyd iawn gydag awdurdodau lleol i ddeall y sefyllfa wirioneddol ar lawr gwlad. Nid yw hyn yn ymwneud â fformiwla neu geisio gweithio ar ateb sy'n addas i bawb. Mae hyn yn ymwneud â cheisio gweithio allan gyda phob awdurdod beth yw eu problemau mewn gwirionedd a cheisio eu datrys. Fel y gwnaethoch chi ddweud, a hynny'n gwbl gywir, Mark, rydym ni'n gwneud darn o waith gyda Chymdeithas Llywodraeth Leol Cymru ac awdurdodau lleol ar hyn o bryd i ddeall sut olwg sydd ar eu hincwm coll. Hynny yw incwm coll o ffioedd a thaliadau ac yn y blaen. Hynny yw incwm ar wahân i'r dreth gyngor ac ardrethi annomestig. Rydym ni'n gwneud darn gwahanol o waith i ddeall beth yw effaith y golled i'r dreth gyngor, y cynnydd yn y nifer sy'n hawlio rhyddhad treth gyngor a cholled ardrethi annomestig arnyn nhw, felly mae darnau eraill o waith yn cael eu gwneud ar gyfer hynny. Mae gen i gyfarfod ag is-grŵp cyllid y cyngor partneriaeth yfory pan fyddwn yn ystyried sefyllfa gyntaf hynny ac yn trafod yr hyn yr ydym yn ei wneud, ac rydym yn awyddus iawn i weithio gyda nhw. Fodd bynnag, hoffwn i ei gwneud yn glir, yn dibynnu ar ba mor hir y bydd hyn yn parhau, felly os bydd y cyfyngiad symud yn parhau am ddau fis arall - damcaniaeth yw hyn, rwy'n prysuro i ddweud; nid wyf i'n dweud y bydd hynny'n digwydd, ond pe byddai'n digwydd - yna, yn amlwg, ar ben arall y flwyddyn, byddai gennym ni broblem. Felly, nid oes gen i adnoddau diderfyn, byddai gan Lywodraeth y DU y broblem honno hefyd, a bydd yn rhaid i ni weithio yn agos iawn gyda nhw i weld beth fyddai'n digwydd yn y pen draw. Felly, yr hyn yr ydym ni wedi ei wneud yw ei flaenlwytho, dweud wrth bobl am wneud y peth iawn, 'Peidiwch â phoeni amdano ar hyn o bryd. Byddwn ni'n eich helpu chi ac yna byddwn yn gweithio gyda'n gilydd wrth i ni ddeall sut olwg fydd ar hyn i ddeall beth fydd yr effaith tymor hirach.' Ac rydych chi'n llygad eich lle, bydd gan awdurdodau lleol sefyllfa wahanol ac rydym ni'n wir yn ymateb yn y ffordd honno. Felly, nid yw'n un ateb sy'n addas i bawb; nid ydym ni'n defnyddio'r dull fformiwla. Rydym ni'n gweithio gyda phob awdurdod unigol.